РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/332-13

05. септембар 2013. године

Б е о г р а д

ЗАПИСНИК

29. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 05. СЕПТЕМБРА 2013. ГОДИНЕ

Седница је почела у 11,00 часова.

Седницом је председавала Милица Војић Марковић, председник Одбора.

Седници су присуствовали чланови Одбора: Александра Томић, Жељко Сушец, Зоран Бојанић, Јелена Мијатовић, Биљана Илић Стошић, Иван Јовановић, Гордана Чомић, Љубан Панић, Иван Карић, Ивана Динић, Јудита Поповић, као и заменик члана Одбора Невена Стојановић (заменик Зорана Васића).

Седници нису присуствовали чланови Одбора: Живојин Станковић, Константин Арсеновић, Јелена Травар Миљевић и Дејан Николић (као ни њихови заменици).

Седници је поред чланова Одбора, присуствовао и Срђан Шајн, народни посланик.

Седници су присуствовали и: Зоран Ибровић, Тина Јањатовић и Светлана Секулић из Министарства енергетике, развоја и заштите животне средине, Оливера Зуровац Кузман из Мисије ОЕБС, Милош Ђајић из Центра модерних вештина, Мирко Поповић из Београдске отворене школе, Маргарета Милосављевић из УНЕКООП-а, Слободан Симић из Покрета горана Србије, Слободан Добрић из удружења Винчански неолит, Светлана Гладић из организације Помоћ деци и Горан Думитров из организације Девет грла из Мокрина.

На предлог председника Одбора, једногласно је усвојен следећи

Д н е в н и р е д :

1. Представљање Полазних основа за успостављање дијалога између цивилног друштва и Министарства енергетике, развоја и заштите животне средине Владе Републике Србије, акта који је предложило 58 удружења грађана
2. Информисање Одбора о активностима подршке Мисије ОЕБС-а у примени Архуске конвенције
3. Разматрање предлога народних посланика Ивана Карића и Гордане Чомић за организовање јавних слушања
4. Разно.

Прва тачка дневног реда **-** **Представљање Полазних основа за успостављање дијалога између цивилног друштва и Министарства енергетике, развоја и заштите животне средине Владе Републике Србије, акта који је предложило 58 удружења грађана**

Милош Ђајић из Центра модерних вештина, обратио се у уводној речи Одбору у име невладиних организација које чине ширу мрежу организација, а која окупља потписнице документа који је представљен Одбору, желећи да укаже на оно на чему ће ове организације радити у наредном периоду и да у реализацији предложених мера затражи подршку Одбора.

Мирко Поповић из Београдске отворене школе, навео је да главни разлог за израду оваквог документа представља право грађана да буду информисани и укључени у процесе доношења одлука, али је његова израда мотивисана и чињеницом да сарадња органа извршне власти са цивилним друштвом, кад је у питању политика животне средине, није довољно развијена. Документ Полазне основе за успостављање дијалога између цивилног друштва и Министарства енергетике, развоја и заштите животне средине Владе Републике Србије, заснива се на четири принципа, као и на неколико препорука о унапређивању поменуте сарадње. С обзиром на то да је документ развијен непосредно пре усвајања Закона о министарствима и реконструкције владе, прва препорука је била успостављање јединственог министарства које ће објединити функцију управљања и заштите животне средине, с обзиром на потешкоће кад је у питању примена стандарда усвојених од 2004. године до данас. Истакао је да ће организације окупљене око ове иницијативе пратити рад министарстава која имају у надлежности заштиту животне средине. Други предложени принцип јесте успостављање независног система финансирања политике животне средине. У вези са тим је рекао да се систем финансирања животне средине од 2004. године до данас најпре развијао кроз успостављање одређених инструмената, заснованих на европском искуству, а да је од октобра 2012. године дошло до дисконтинуитета, кад је укинут Фонд за заштиту животне средине, па стога сматрају да је неопходно што пре отворити јавну дебату о будућем систему финансирања животне средине. Предлажу успостављање јасних критеријума и механизама за јавност рада, доступност информација о приходима и расходима, започињање програмског буџетирања у оквиру ове области, као и успостављање јасних мера за спречавање корпупције. Сматрају да проблем није био у постојању фонда, већ у начину на који је он функционисао, па самим тим ни његово укидање није било добар потез. Трећи принцип јесте успостављање функционалне политике за борбу против климатских промена, која би била интегрисана у све секторске политике. Истакао је да без усклађености и усвајања правних тековина ЕУ у области климaтских промена, Србија неће моћи да напредује у процесу европских интеграција. Четврти принцип обухвата поштовање принципа одрживог развоја и спровођење Стратегије одрживог развоја. Тим поводом је подсетио да је Република Србија усвојила ову стратегију, али да се нажалост не ради довољно на њеном спровођењу. Предлог је да се поштовање принципа одрживог развоја, усклади са принципима Стратегије и да се успостави механизам за праћење успешности спровођења тих принципа. У циљу остваривања поменута четри принципа, дате су и препоруке које би требало да унапреде сарадњу између доносилаца одлука и организација цивилног друштва. Предлаже се укључивање цивилног друштва у израду измена и допуна закона који су наведени у документу и покретање јавне расправе о истим. Организације цивилног друштва, привредни сектор и јединице локалне самоуправе треба укључити у радне групе за њихову израду. Предлаже се започињање консултативног процеса и функционалне сарадње између Министарства и цивилног сектора. Ово је препоручено и у Извештају Европске комисије, у делу у ком се говори о недовољној транспарентности у поступку израде нацрта закона и кратким роковима за делотворну расправу свих заинтересованих страна, и потребе да дијалог са цивилним друштвом буде унапређен. Следећа препорука се односи на укључивање представника цивилног друштва, привреде, локалних самоуправа и академске заједнице у процес преговора о приступању ЕУ. На крају је истакао важност укључености Народне скупштине и њених радних тела на адекватан начин у процес преговора, управо ради омогућавања транспарентности овог процеса, те да ће у томе подршку пружати организације потписнице овог документа.

У расправи су учествовали: Гордана Чомић, Мирко Поповић, Александра Томић, Срђан Шајн и Зоран Ибровић.

Затражено је појашњење у вези са принципом који се односи на успостављање независног система финансирања политике животне средине – да ли ово подразумева принцип „загађивач плаћа“ и шта се тачно подразумева под независним системом финансирања.

Одговорено је да је у документу дат општи оквир финансирања, а да је предвиђено да у току расправе о закону о заштити животне средине буде детаљно испланирано на који начин ће овај систем функционисати. Истакао је да у претходних годину дана непостојања фонда, као и за време његовог постојања, није било довољно независности у располагању средствима. Стога, да би систем функционисао независно, најпре је неопходно успоставити јасне процедуре за јавност рада, извештавања и доступност информација о томе како се средствима располаже. Поменуо је програмско буџетирање, чије је успостављање предвиђено за 2015. годину, што сматра да би омогућило адекватан начин праћења располагања средствима, али и планирања приоритета. Истакнуто је да би требало задржати принцип „загађивач плаћа“, а додатни начини пуњења фонда би требало да буду предмет јавне расправе. Кад је реч о независности фонда, истовремено је реч и о начину успостављања управног одбора у ком би требало да буду и представници цивилног сектора, локалне самоуправе и привредника.

Изнето је мишљење да оно што се у документу подразумева под независним финансирањем представља контролу трошења буџетских средстава.

Сви су се сложили да је неопходна реформа политике заштите животне средине, с обзиром на то да надлежност у овој области тренутно имају три министарства. Указано је на то да је Предлог полазних основа за успостављање дијалога добар, али је је потребно да у дијалогу са цивлиним сектором узму учешће и остали релевантни одбори Народне скупштине, јер је о овој области немогуће појединачно расправљати.

Указано је на то да постизање резултата у области животне средине подразумева више фаза. Једна од њих је дефинисање и доношење политика, друга је реализација политика, а трећа је систем контроле. Питање улоге цивилног сектора у наведеним фазама додатно је закомпликовано јер је област животне средине мултисекторска, односно да је у ресору више министарстава. Скренута је пажња на референтност ових 58 организација, потписница документа, с обзиром на то да се у Србији више стотина невладиних организација бави питањима животне средине. Изнето је мишљење да би било добро формирати савет на нивоу Владе, који би чинили представници релевантних министарстава и који би се на кохерентан начин бавио питањем животне средине. Осим тога, савет би на одговарајући начин могао да укључи организације цивилног друштва у решавање питања у овој области.

У дискусији је истакнуто да питање Фонда треба посматрати у склопу реконструкције јавних финансија. Кад су у питању јавне политике, указано је на то да модел који је предвиђен документом није стран надлежном министарству, које цивилни сектор већ доживљава као помагача, као и да ће се у наредном периоду одржати састанак са представницима цивилног сектора, на ком би били утврђени основни постулати константног дијалога и други облици сарадње.

Одбор је, на предлог председника Одбора, једногласно (13 гласова за), усвојио следећи:

З А К Љ У Ч А К

Одбор подржава сарадњу Министарства енергетике, развоја и заштите животне средине са цивилним сектором и сматра да је неопходно одржавати трајани дијалог.

Друга тачка дневног реда **- Информисање Одбора о активностима подршке Мисије ОЕБС-а у примени Архуске конвенције**

Оливера Зуровац Кузман из Мисије ОЕБС-a, рекла је да ова организација у примени Архуске конвенције пружа помоћ Републици Србији и на националном и на регионалном нивоу, а да се активности односе на повећавање видљивости у процесу управљања животном средином и јачање њене безбедности, при чему је део активности усмерен на подршку у примени законске регулативе, оснаживање јавне партиципације у процесу управљања, подспешивање приступа информацијама, подршку регионалној сарадњи итд. Навела је да Архуска конвенција представља револуцију у демократизацији управљања животном средином, јер на директан начин повезује људска права са правом на здраву животну средину. Организована је кампања са задатком јачања свести о значају и примени Архуске конвенције и пружена је подршка у успостављању Архус центара. Пружена је и помоћ Министарству за животну средину у изради Првог националног извештаја о примени Архуске конвенције (2010. године). У склопу подршке спровођењу законског оквира који регулише област животне средине, организовани су семинари и обуке за судије и инспекторе из ове области. Подржана је и израда Националне стратегије за примену конвенције о доступности информација, учешћу јавности у доношењу одлука и праву на правну заштиту у питањима животне средине – Архуска конвенција, коју је Влада РС усвојила 2011. године. Пружена је подршка и учешћу цивилног друштва у процесима доношења одлука. У сарадњи с Агенцијом за животну средину, успостављен је први национални регистар метаподатака, тзв. „Екорегистар“. Ове године је успостављена мрежа Архус центара Србије. У склопу сарадње с Одбором за заштиту животне средине, овог месеца је предвиђен семинар за чланове Одбора у Сремским Карловцима, у циљу упознавања с активностима Архус центара и предстојећим активностима Мисије ОЕБС-а, те конкретизовање даље сарадње с овим одбором.

На предлог председника Одбора, Одбор се сагласио да учествује на семинару који ће, у организацији Мисије ОЕБС-a у Србији, бити одржан 16. септембра 2013. године у Сремским Карловцима.

Трећа тачка дневног реда **- Разматрање предлога народних посланика Ивана Карића и Гордане Чомић за организовање јавних слушања**

Народни посланици Гордана Чомић и Иван Карић укратко су образложили своје предлоге за организовање јавних слушања, које су поднели сагласно члану 84. Пословника Нaродне скупштине.

Гордана Чомић је предложила јавно слушање на тему: „Област заштите животне средине као међуресорна надлежност, процедуре контроле примене прописа и надзор над процесом изречених прекршајних казни“. Истакла је да би јавно слушање на ову тему било од вишестране користи, с обзиром на то да услед подељених надлежности између министарстава у овој области, постоје потешкоће у комуникацији и реаговању.

Иван Карић је предложио јавно слушање на тему: „Национални приоритети за међународну помоћ Србији за период 2014-2017. године са пројекцијом до 2020. године“. Навео је да ће као основ за јавно слушање послужити представљање документа Нацрт националних приоритета Републике Србије за међународну финансијску помоћ за период 2014-2017. године са пројекцијом до 2020. године, који је сачинила Канцеларија за европске интеграције.

Председница Одбора Милице Војић Марковић сугерисала је да Иван Карић у складу са чланом 84. став 2. Пословника Народне скупштине уреди свој предлог односно достави листу учесника јавног слушања.

Сагласно члану 84. став 3. Пословника Народне скупштине, Одбор је једногласно донео одлуку да у првој недељи октобра 2013. године одржи јавно слушање на тему : „Област заштите животне средине као међуресорна надлежност, процедуре контроле примене прописа и надзор над процесом изречених прекршајних казни“.

Сагласно члану 84. став 3. Пословника Народне скупштине, Одбор је једногласно донео одлуку да у првој недељи новембра 2013. године одржи јавно слушање на тему : „Национални приоритети за међународну помоћ Србији за период 2014-2017. године са пројекцијом до 2020. године“.

Седница је завршена у 12,50 часова.

СЕКРЕТАР ПРЕДСЕДНИК

Милица Башић Милица Војић Марковић